## El Museu de Belles Arts de València posa en marxa ‘Pinten llibres’, el seu primer grup de lectura estable

*** L’activitat s’iniciarà el dimecres 25 de setembre i tindrà una periodicitat mensual
* ‘Pinten llibres’ relacionarà la literatura i l’art per a generar un context narratiu amb les obres del MuBAV**

El Museu de Belles Arts de València (MuBAV) posa en marxa, a partir de dimecres 25 de setembre, el seu primer grup de lectura estable, ‘Pinten llibres’.

Es tracta d’una iniciativa promoguda per l’assagista, comissari d’exposicions, editor i docent Álvaro de los Ángeles, amb la qual es pretén unificar els dos universos, el literari i el pictòric, amb la intenció de generar un context narratiu i sociohistòric en les exposicions temporals del MuBAV i, al mateix temps, actuar puntualment en algunes obres de la col·lecció exposades de manera permanent.

Així, les exposicions i les obres de la col·lecció permanent del Museu oferiran una sort d’imaginari de la literatura, una documentació de primera mà que tindrà també la importància de ser registre del seu temps.

En concret, per a esta primera edició de ‘Pinten llibres’ s’han programat quatre sessions, una per mes, que abordaran obres literàries d’autors com Emilia Pardo Bazán (*Insolación*, 1889), Benito Pérez Galdós (*Memorias de un desmemoriado*, 1915), J.D. Salinger (*Nueve cuentos*, 1953) i Elena Fortún (*Celia en la revolución*, 1987).

Les lectures que abordarà l’activitat es relacionaran amb l’exposició dedicada al pintor Antonio Muñoz Degraín en el centenari de la seua mort, d’una banda, i amb la primera retrospectiva sobre l’artista Rosario de Velasco que el Museu de Belles Arts de València presenta el 7 de novembre, en col·laboració amb el Museu Nacional Thyssen Bornemisza.

Totes les sessions, amb una duració de 90 minuts cada una, se celebraran en diferents espais del MuBAV, depenent del llibre i de la dinàmica que es genere entre este i la resta de bibliografia seleccionada, i seran coordinades per Álvaro de los Ángeles.

Els participants no necessiten cap preparació prèvia ni cap titulació, únicament la passió per llegir llibres, mirar quadres i posar idees en comú.

Fecha: 18/09/2024